
Az Örök mozi idő-képe

Tanulmányom középpontjába egy olyan filmet állítottam, amely létezésével félévszázada bizonyítja, létrehozhatunk „ágostoni-jelrendszert” még a világot reprodukáló film médiumában is. 1965-ben született meg Huszárik Zoltán rendezésében az Elégia című filmetűd, amely “nem a ‘lovakról’ beszél, hanem azoknak a végső vereségéről, akik békét kötöttek, és megkerülték a szabadságot. Fájdalma az élők legnemesebb tévedésének; a hűségnek szól." Írásom a film operatőrére, Tóth Jánosra fókuszál, akinek a kamerája előtt a magyar filmtörténet olyan meghatározó alkotásai születtek, mint amilyen a Szerelem (1970)vagy Macskajáték (1972). Bódy Gábor, aki a filmezést a gondolkodás egyik formájának tartotta, elemzésében úgy mutatja be az Elégiát, mintaz„első magyar alkotást, amely valóban a film nyelvében gondolkodott.” Az etűdhöztöbbször is visszatér, hogy a filmben található „megnevezhetetlen felismerések“ titkát kifürkéssze, amelynek „vizuális nyelvtanát”, jelentésrétegét a strukturalizmus hatása alatt fedezi fel. Ha Ferdinand de Saussure szavait felidézzük, miszerint „a tárgy nemcsak hogy nem jár előtte a nézőpontnak, hanem – mondhatni – a nézőpont teremti meg a tárgyat“, felmerül a kérdés, hogy vajon maradtak-e a szemiotikai megközelítése miatt a filmkölteménynek olyan feltáratlan területei, amelyek közelebb vihetnek minket „a megnevezhetetlen felismerésekhez” vagy akár a mi a film örök kérdésének megoldásához?

